Det Økonomiske og Sociale Udvalgs Udtalelse om "Kommissionens forslag til Europa-Parlamentets og Rådets forordning om indførelse af en fælles nomenklatur for statistiske territoriale enheder (NUTS)"

(2001/C 260/11)

Rådet for Den Europæiske Union besluttede den 12. marts 2001 under henvisning til EF-traktatens artikel 262 at anmode om Det Økonomiske og Sociale Udvalgs udtalelse om det ovennævnte emne.

Det forberedende arbejde henvistes til ØSU's Sektion for Den Økonomiske og Monetære Union og Økonomisk og Social Samhørighed, som udpegede Kenneth Walker til ordfører. Sektionen vedtog sin udtalelse den 26. juni 2001.

Det Økonomiske og Sociale Udvalg vedtog på sin 383. plenarforsamling af 11.-12. juli 2001, mødet den 11. juli, med 111 stemmer for, 2 imod og 2 hverken for eller imod følgende udtalelse.

1. Indledning

1.1. Regionalstatistikker er en grundpille i det europæiske statistiske system; de anvendes til en lang række formål og af mange forskellige brugere. De regionale data om EU's medlemsstater anvendes blandt andet med det formål at kunne fordele midlerne fra strukturfondene på en fornuftig og sammenhængende måde. Regionalstatistikkerne udgør således et objektivt statistisk grundlag for vigtige politiske beslutninger.

1.2. Al regionalstatistik skal være baseret på en geografisk opdeling af det undersøgte område. Eurostat oprettede i starten af 1970'erne i samarbejde med andre af Kommissionens tjenestegrene en fælles nomenklatur for statistiske territoriale enheder (NUTS) som et enkelt sammenhængende system til opdeling af EU's område med henblik på udarbejdelse af regionalstatistik for Fællesskabet.

1.3. NUTS-nomenklaturen har fået stadigt større betydning i de senere år som grundlag for harmoniserede og dermed sammenlignelige regionale data. NUTS anvendes som referenceramme i forbindelse med indsamling, udvikling, harmonisering og formidling af Fællesskabets regionalstatistik.

1.4. Hidtil har NUTS-nomenklaturen ikke haft sit eget retsgrundlag (dvs. der findes ikke nogen forordning, hvori de nærmere regler for indsamling og ajourføring af systemet er fastsat). Disse spørgsmål er indtil videre blevet afgjort ved "gentlemen's agreements" mellem medlemsstaterne og Eurostat, undertiden efter lange og vanskelige forhandlinger. NUTS offentliggøres derefter af Eurostat.

1.5. Den regionale klassificering af et givet land sker i flere etaper. Først undersøges den administrative struktur; dernæst kontrolleres det, om de regionale data er indsamlet og formidlet på grundlag af denne opdeling, hvilket som regel er tilfældet. Derefter undersøges enhedernes gennemsnitlige størrelse (målt i befolkningstal) på de forskellige eksisterende administrative niveauer for at afgøre, hvor disse niveauer hører til í den regionale klassifikations hierarki. Der er to muligheder:

- den gennemsnitlige størrelse svarer stort set til et eksisterende niveau i NUTS-nomenklaturen. I så fald antages den pågældende administrative struktur i sin helhed, uden ændringer, som den regionale opdeling på dette niveau; det betyder, at størrelsen af visse enheder kan afvige stærkt fra den gennemsnitlige størrelse af enhederne på dette niveau

- den gennemsnitlige størrelse opfylder ikke ovennævnte kriterium. I så fald foretages der i overensstemmelse med den fremgangsmåde, der anvendes for medlemsstater, en ad-hoc opdeling i såkaldte "ikke-administrative enheder" i samarbejde med det berørte land ved at samle mindre administrative enheder.

1.5.1. I førstnævnte tilfælde er regionen politisk defineret; størrelsen af visse enheder kan derfor afvige kraftigt fra den gennemsnitlige størrelse af enheder på dette niveau. Tyskland er med sine delstater et eksempel på et land med eksisterende administrative enheder. Nogle medlemsstater, som f.eks. Portugal og Storbritannien har ingen eksisterende administrative enheder.

1.6. Det skal bemærkes, at Kommissionens forslag ikke vil komme til at berøre status quo i nogen medlemsstat. Målet er at mindske afvigelser og forbedre koordinationen i fremtiden.

1.7. Den foreslåede forordning vil ligeledes udstyre kandidatlandene med en referenceramme for en sammenhængende regional opdeling af deres territorium til brug for udarbejdelse af statistik i forbindelse med deres optagelse i EU.

1.8. Kommissionen anfører, at i overensstemmelse med subsidiaritetsprincippet og proportionalitetsprincippet kan målet om oprettelse af en harmoniseret regional klassifikation, der skal omfatte al europæisk regionalstatistik, kun nås på fællesskabsniveau.

2. Kommissionens forslag

2.1. Kommissionens forslag er nærmere beskrevet i Bilag.

3. Bemærkninger

3.1. ØSU bifalder princippet om at tilvejebringe et klart retsgrundlag for et enkelt, sammenhængende system af regionalstatistisk analyse, såvel for medlemsstaterne som kandidatlandene.

3.2. Eftersom disse statistikker udgør grundlaget for vigtige politiske beslutninger, er det oplagt, at eksistensen af et sådant system er afgørende for en rimelig fordeling af midlerne fra strukturfondene.

3.3. ØSU henleder opmærksomheden på, at den foreslåede artikel 3, stk. 4, 2. afsnit, 2. punktum lyder, som følger:Størrelsen af en medlemsstats ikke-administrative enheder for et givent NUTS-niveau skal ligge inden for de i stk. 2 omhandlede befolkningstærskler.

3.3.1. Dette ville, som det her er formuleret, kræve, at størrelsen af hver enkelt ikke-administrative enhed skulle ligge inden for de grænser, der er fastsat for hvert NUTS-niveau. Det ville derfor være nødvendigt med en tilpasning, hver eneste gang en ikke-administrativ enhed gik ud over disse grænser. Det fremgår af Kommissionens begrundelse, at den afgørende faktor er den gennemsnitlige størrelse af NUTS-enheden på et givent niveau i et givent land.

3.3.2. For at føre Kommissionens hensigter ud i livet, bør formuleringen "størrelsen af de ikke-administrative enheder...derfor" ændres til "den gennemsnitlige størrelse af de ikke-administrative enheder ..." før vedtagelse af forslaget.

3.3.3. Undlader man dette, vil virkningen af forordningen blive en helt anden end den påtænkte.

3.4. Selv om en sammenligning af regionale statistikker under normale omstændigheder kræver, at regionerne er sammenlignelige i relation til befolkningsstørrelse, er ØSU alligevel af den opfattelse, at det er nødvendigt at tage højde for den særlige situation som gælder for øer og regioner i EU's yderste periferi, som pr. definition er fysisk isoleret fra resten af Fællesskabets territorium.

3.4.1. ØSU noterer sig klassificeringskriterierne, som skitseret i forordningens artikel 3 og Kommissionens ændringsprocedurer, der er i overensstemmelse med procedurerne i artikel 7, stk. 2. ØSU støtter de foreslåede generelle kriterier, men anmoder indtrængende Kommissionen om at sikre, at NUTS-klassificeringen tager højde for øers og perifere regioners situation og omtaler disse udtrykkeligt og særskilt, uden skelen til de tærskler der er nævnt i artikel 3. stk. 2.

3.4.2. Der er ingen garanti for, at selv de regioner, der i dag er identificeret som særskilte NUTS-enheder vil vedblive at være dette fremover. Når først udvidelsen har fundet sted, ønsker Kommissionen måske at "harmonisere" alle NUTS-områder i EU og gradvis anvende de samme tærskler på alle eksisterende NUTS-områder. ØSU noterer sig i denne sammenhæng, at Kommissionen vil have fuld bemyndigelse til at ændre listen over NUTS-områder, således som denne fremgår af bilaget til forslaget til forordning, kun underlagt veto fra Rådet, der træffer afgørelse med kvalificeret flertal. ØSU opfordrer indtrængende Kommissionen til alene at anvende denne bemyndigelse i tilfælde af entydige ændringer, der gør en sådan tilpasning nødvendig.

3.5. Vedtages en ændring til NUTS, skal den berørte medlemsstat ifølge artikel 5, stk. 5 sikre, at den inden for en frist på to år, kan tilvejebringe historiske tidsrækker over den nye regionale opdeling for de seneste fem år. ØSU er af den opfattelse, at dette i nogle tilfælde vil være en byrdefuld forpligtelse.

3.6. ØSU er enig med Kommissionen i, at målet om at en harmoniseret regional klassifikation for al europæisk regionalstatistik kun kan nås på fællesskabsniveau.

Bruxelles, den 11. juli 2001.

Göke Frerichs

Formand for

Det Økonomiske og Sociale Udvalg

BILAG

til Det Økonomiske og Sociale Udvalgs udtalelse

... UDSTEDT FØLGENDE FORORDNING

Artikel 1

Genstand

1. Formålet med denne forordning er at indføre en fælles nomenklatur for statistiske territoriale enheder, i det følgende benævnt "NUTS", med henblik på at sikre udarbejdelse og formidling af sammenlignelig regionalstatistik i Fællesskabet.

2. Den i bilag I fastlagte NUTS-nomenklatur erstatter "nomenklaturen for statistiske territoriale enheder (NUTS)", der er oprettet af De Europæiske Fællesskabers Statistiske Kontor i samarbejde med medlemsstaternes statistiske kontorer.

Artikel 2

Opbygning

1. NUTS-nomenklaturen består af en specifik kode og et navn for hver region. Hver medlemsstats økonomiske område er, som omhandlet i Kommissionens beslutning 91/450/EØF af 26. juli 1991(1), opdelt i territoriale enheder, i det følgende benævnt "regioner".

2. NUTS-nomenklaturen er hierarkisk opbygget. Hver medlemsstat er opdelt i regioner på NUTS 1-niveau, der alle er opdelt i regioner på NUTS 2-niveau, som igen er opdelt i regioner på NUTS 3-niveau.

3. En given region kan dog repræsentere flere NUTS-niveauer.

4. To forskellige regioner i samme medlemsstat må ikke have samme navn. Hvis to regioner i forskellige medlemsstater har samme navn, føjes landekoden til navnet på regionen.

Artikel 3

Klassificeringskriterier

1. De eksisterende administrative enheder i medlemsstaterne er det første kriterium for afgrænsningen af regioner.

I den forbindelse forstås ved "administrativ enhed" et geografisk område med en administrativ myndighed, der har beføjelse til at træffe administrative eller politiske beslutninger for dette område inden for medlemsstatens retlige og institutionelle rammer.

2.

>TABELPOSITION>

3. De eksisterende administrative enheder, der anvendes i NUTS-nomenklaturen, er fastlagt i bilag II. Ændringer til bilag II kan vedtages af Kommissionen i overensstemmelse med den i artikel 7, stk. 2, omhandlede procedure.

4. Hvis der i en medlemsstat for et givent NUTS-niveau ikke findes administrative enheder af en passende størrelse, der svarer til kriterierne i stk. 2, dannes dette NUTS-niveau ved at aggregere et passende antal eksisterende mindre administrative enheder. Ved denne aggregering tages geografiske, samfundsøkonomiske, historiske, kulturelle og/eller andre relevante kriterier i betragtning.

Således aggregerede enheder benævnes i det følgende "ikke-administrative enheder". Størrelsen af en medlemsstats ikke-administrative enheder på et givent NUTS-niveau skal ligge inden for de i stk. 2 omhandlede befolkningstærskler.

En ikke-administrativ enhed kan dog under særlige administrative og geografiske omstændigheder, der vurderes af Kommissionen, afvige fra disse tærskler.

5. Hvis en hel medlemsstats befolkning ligger under maksimumstærsklen for et givent NUTS-niveau, er hele medlemsstaten én NUTS-region på dette niveau.

Artikel 4

NUTS-enheder

1. Senest seks måneder efter denne forordnings ikrafttræden offentliggør Kommissionen efter høring af medlemsstaterne de lokale administrative enheder, der udgør hver enkelt region på NUTS 3-niveau.

De eksisterende lokale administrative enheder er fastlagt i bilag III. Ændringer til bilag III kan vedtages af Kommissionen efter den i artikel 7, stk. 2, omhandlede procedure.

2. Hvert år inden for det første halvår meddeler medlemsstaterne alle ændringer i enhederne for det foregående år i det elektroniske format, Kommissionen udbeder sig.

3. Hvis ændringer i de lokale administrative enheder gør det nødvendigt at ændre NUTS 3-grænserne, finder bestemmelserne i artikel 5 anvendelse.

Artikel 5

Ændringer i NUTS

1. Medlemsstaterne underretter Kommissionen om alle ændringer i eksisterende administrative enheder samt om alle andre ændringer på nationalt plan, der kan få betydning for de i artikel 3 omhandlede klassificeringskriterier.

2. Kommissionen kan vedtage ændringer i den i bilag I fastlagte NUTS-nomenklatur på grundlag af kriterierne i artikel 3 og efter den i artikel 7, stk. 2, omhandlede procedure, dog højst hvert tredje år.

3. Kommissionen ændrer kun en medlemsstats ikke-administrative enheder, som omhandlet i artikel 3, stk. 4, hvis ændringen på det pågældende NUTS-niveau mindsker standardafvigelsen i størrelsen (målt i befolkning) af alle EU-regioner.

4. Ændringer i NUTS-nomenklaturen træder i kraft på den første dag i et kvartal to år efter vedtagelsen i overensstemmelse med den i artikel 7, stk. 2, omhandlede procedure.

5. Når en ændring til NUTS er vedtaget, stiller den berørte medlemsstat senest to år efter historiske tidsrækker til rådighed over den nye regionale opdeling for de sidste fem år.

Artikel 6

Forvaltning

Kommissionen træffer de nødvendige foranstaltninger med henblik på at sikre en konsistent forvaltning af NUTS-nomenklaturen. Der kan bl.a. være tale om:

a) udarbejdelse og ajourføring af forklarende bemærkninger til NUTS

b) undersøgelse af problemer i forbindelse med gennemførelsen af NUTS i medlemsstaternes regionale klassificeringer.

Artikel 7

Procedure

1. Kommissionen bistås af Udvalget for Det Statistiske Program, der er nedsat ved artikel 1 i Rådets afgørelse 89/382/EØF, Euratom(2).

2. Når der henvises til nærværende stykke, finder den i artikel 5 i Rådets afgørelse 1999/468/EF omhandlede forskriftsprocedure anvendelse i overensstemmelse med samme afgørelses artikel 7 og 8.

3. Det i artikel 5, stk. 6, i Rådets afgørelse 1999/468/EF omhandlede tidsrum er på tre måneder.

Artikel 8

Ikrafttræden

Denne forordning træder i kraft på tyvendedagen efter offentliggørelsen i De Europæiske Fællesskabers Tidende.

(1) EFT L 240 af 29.8.1991.

(2) EFT L 181 af 28.6.1989, s. 47.